b'\n_START_ARTICLE_\nEmily Procter\n_START_SECTION_\nZgodnje \xc5\xbeivljenje\n_START_PARAGRAPH_\nEmily Mallory Procter so kot dojen\xc4\x8dico posvojili v Raleighu, Severna Karolina, Zdru\xc5\xbeene dr\xc5\xbeave Amerike. Ko je bila stara tri leta, sta se njena star\xc5\xa1a, William Procter (splo\xc5\xa1ni zdravnik) in Barbara Jones (prostovoljka), lo\xc4\x8dila. Ima starej\xc5\xa1ega brata Whita, ki je tako kot ona posvojen._NEWLINE_Maturirala je na srednji \xc5\xa1oli Ravenscroft v Raleighu. Med \xc5\xa1olanjem na univerzi vzhodne Karoline je postala \xc4\x8dlanica sestrstva Alpha Delta Pi. Potem, ko je diplomirala iz novinarstva in plesa, je sprejela vlogo napovedovalke vremena na kanalu WNCT-TV v Greenvilleu, Severna Karolina.\n_START_SECTION_\nKariera\n_START_PARAGRAPH_\nPotem, ko se je Emily Procter preselila v Los Angeles, ji je njen o\xc4\x8de priskrbel sklad z nekaj denarja, s katerim si je lahko pla\xc4\x8dala \xc5\xa1olnino za dve-letno igralsko \xc5\xa1olo. \xc5\xa0e preden je s \xc5\xa1olanjem kon\xc4\x8dala je zaigrala nekaj manj\xc5\xa1ih vlog v filmih, kot sta Jerry Maguire (1996) in Breast Men (1997), kjer je zaigrala poleg Davida Schwimmra in Chrisa Cooperja. V tretji sezoni, izdani med letoma 1995 in 1996, je v nekaj epizodah serije Lois & Klark: Supermanove nove dogodiv\xc5\xa1\xc4\x8dine zaigrala Lano Lang. Leta 1997 je zaigrala nekaj manj\xc5\xa1ih vlog, in sicer Mavis v televizijskem filmu The Dukes of Hazzard: Reunion ter Whitney v filmu Body Shots._NEWLINE_V NBC-jevi seriji Zahodno krilo se je v nekaj epizodah pojavila kot svetovalka Bele hi\xc5\xa1e, Ainsley Hayes. Poleg tega je v seriji Prijatelji v nekaj epizodah zaigrala Joeyjevo (Matt LeBlanc) dekle. Med letoma 2002 in 2012 je igrala Calleigh Duquesne v televizijski seriji Na kraju zlo\xc4\x8dina: Miami; je dobra prijateljica svoje soigralke iz serije, igralke Jorje Fox, ki jo je prepri\xc4\x8dala, da je od\xc5\xa1la na avdicijo za serijo. Leta 2007 je \xc5\xa1e z mnogimi drugimi igralkami sodelovala pri koncertu Live Earth, in sicer tako, da je na njem prebrala esej, ki ga je Michelle Gardner-Quinn napisala med \xc5\xa1tudijem na univerzi Vermont.\n_START_SECTION_\nZasebno \xc5\xbeivljenje\n_START_PARAGRAPH_\nProcterjeva rada varuje svojo zasebnost. Pogosto odide na po\xc4\x8ditnice s svojo sestro, ki je profesionalna kuharica. Dve uri na dan in pet dni na teden te\xc4\x8de; pogosto se je udele\xc5\xbeila triatlonov in maratonov. Je dobra igralka pokra; igre se je nau\xc4\x8dila \xc5\xa1e v otro\xc5\xa1tvu, ko je njen o\xc4\x8de z njo igral igro, ki jo je imenoval\xc2\xa0\xc2\xbbpoker za peni\xc2\xab, in sodelovala je pri nekaj zvezdni\xc5\xa1kih turnirjev pokra. Poje v glasbeni skupini iz osemdesetih, ki je ob za\xc4\x8detkih nosila ime White Lightning, danes pa so jo preimenovali v Motion. Kot igralka je sodelovala pri prostovoljnem programu mladih pripovedovalcev (Young Storytellers Program), pogosto pa kot prostovoljka pomaga tudi v zaveti\xc5\xa1\xc4\x8dih za brezdomne._NEWLINE_Procterjeva se zanima za notranje oblikovanje in starine; svoj dom v Los Angelesu je oblikovala po slogu, ki je bil popularen v dvajsetih v \xc5\xa0paniji. Med stavko scenaristov leta 2007 je oblikovala dom svojega prijatelja v Saint Johnu, Virgin Islands. Marca 2009 je v posebni izdaji revije People, posve\xc4\x8deni countryju, povedala, da je oblikovala dom Kennyja Chesneyja v Malibuju. Bila je sodnica v televizijski oddaji Summer Showdown kanala Home & Garden Television._NEWLINE_Procterjeva in njen fant, glasbenik Paul Bryan, sta 8. decembra 2010 dobila h\xc4\x8derko Philippo Frances\xc2\xa0\xc2\xbbPippo\xc2\xab. Njena nose\xc4\x8dnost ni bila vklju\xc4\x8dena v deveto sezono serije Na kraju zlo\xc4\x8dina: Miami, zato pa se je v seriji pojavila bolj redko.'